Diari Oficial de la Generalitat Valenciana


Sumari del DOGV 7947, del 30-12-2016 (2016/10295)

DECRET 21/2016, de 29 de desembre, del president de la Generalitat, pel qual es regulen els horaris d'espectacles públics, activitats recreatives i establiments públics, per a l'any 2017.
-------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2016/12/29/21/dof/vci/html**

### Dades del document

Número de DOGV
:   7947

Data del DOGV
:   30-12-2016

Secció del DOGV
:   I. DISPOSICIONS GENERALS

Número del document
:   2016/10277


Data del document
:   29-12-2016

Organisme emissor
:   Presidència de la Generalitat

Tipus de document
:   Decret

Correcció d'errades

Anàlisi jurídica

 Descriptors 

:   * espectacle esportiu
    * indústria cinematogràfica
    * instal·lació esportiva
    * manifestació cultural
    * administració local
    * legislació
    * espectacles
    * indústria gastronòmica
    * establiment de jocs
    * espectacle d'animals
    * ludoteca
    * horari comercial

DECRET 21/2016, de 29 de desembre, del president de la Generalitat, pel qual es regulen els horaris d'espectacles públics, activitats recreatives i establiments públics, per a l'any 2017. [2016/10785]  
PREÀMBUL  
  
L'article 35 de la Llei 14/2010, de 3 de desembre, d'Espectacles Públics, Activitats Recreatives i Establiments Públics, i el títol VIII del seu Reglament de desplegament, aprovat pel Decret 143/2015, d'11 de setembre, del Consell, estableixen la normativa vigent a la Comunitat Valenciana en matèria d'horaris.  
  
Aquesta regulació es completa amb una norma aprovada cada any en què es fixa, amb més detall, l'hora d'obertura i tancament, i el temps de funcionament dels locals i esdeveniments oberts a la pública concurrència.  
Des de l'última remodelació del Govern valencià, aquesta norma adopta el rang de decret del president de la Generalitat per ser aquesta la forma que, en tot cas, li correspon d'acord amb allò que s'ha indicat en l'article 34 de la Llei 5/1983, de 30 de desembre, del Consell.  
En aquest context, per a 2017 s'introdueixen diversos canvis a destacar. En primer lloc, s'agrupen en el grup H de l'article 2.1 tots els establiments d'àmbit esportiu. Així mateix, en l'apartat 2 de l'article 2, dedicat a l'horari ampliat per als establiments hostalers i de restauració ubicats en el domini públic maritimoterrestre, zona portuària inclosa, deixa de tenir perspectiva anual per a concentrar-se en l'època estival i fins al pont del Dia de la Comunitat Valenciana, és a dir de mitjan de juny a mitjan d'octubre. Aquesta variació normativa, transcorreguts diversos anys des que circumstàncies objectives en justificaren l'adopció, obeeix a la necessitat d'anar, gradualment, homogeneïtzant els horaris d'establiments públics que, en identitat d'objecte, presten els seus serveis amb independència de la seua situació física.  
  
En segon terme, s'amplia el tenor literal de l'article dedicat a l'horari dels esdeveniments celebrats en ocasió de les festes populars a aquells que, si és el cas, tinguen lloc en la via pública o en espais oberts en previsió dels canvis normatius que, en 2017, seran aprovats en la regulació d'espectacles públics.  
Finalment, s'inclou un nou precepte regulador de l'horari dels espectacles i les activitats que s'efectuen en establiments o recintes multiusos, és a dir, aquells que, si bé estan destinats a una activitat principal, posseeixen el permís, la infraestructura i les condicions per a albergar altres esdeveniments sense alterar les condicions originals d'aquells. En aquest cas, l'horari s'ajustarà a l'activitat o l'espectacle efectivament realitzat en cada moment.  
Per tot això, i d'acord amb el que disposa l'article 35 de la Llei 14/2010, en relació amb l'article 34 de la Llei del Consell i el Decret 151/2015, de 18 de setembre, pel qual s'aprova el Reglament orgànic i funcional de la Presidència de la Generalitat, oïda la Comissió d'Espectacles Públics i Activitats Recreatives, en la reunió del dia 1 de desembre de 2016, d'acord amb el dictamen del Consell Jurídic Consultiu de la Comunitat Valenciana,  
  
  
DECRETE  
  
Article 1. Objecte i àmbit d'aplicació  
Aquest decret té com a objecte establir l'horari general d'obertura i de tancament dels espectacles públics, activitats recreatives i establiments públics, inclosos en l'àmbit d'aplicació de la Llei 14/2010 i la normativa que la desplega.  
  
Article 2. Horari general  
1. Sense perjudici de les disposicions legals existents en matèria de contaminació ambiental i acústica, els espectacles públics, activitats recreatives i establiments públics, podran exercir la seua activitat únicament dins dels horaris establits com d'obertura i tancament per a cada un d'aquests en els apartats següents, d'acord amb els epígrafs del catàleg de l'annex a la Llei 14/2010:  
  
- Grup A. Obertura: 10.00 hores; tancament: després de l'acabament de l'última sessió, que com a màxim començarà a les 01.05 hores.  
Espectacles cinematogràfics.  
Teatres.  
Amfiteatres.  
Auditoris.  
Sales multifuncionals.  
Espectacles circenses.  
  
- Grup B. Obertura: 12.00 hores; tancament: 03.30 hores.  
Cafés teatre.  
Cafés concert.  
Cafés cantant.  
Pubs i karaokes.  
Sales d'exhibicions especials.  
  
- Grup C. Obertura: 08.00 hores; tancament: 01.00 hores.  
Salons recreatius de màquines d'atzar, tipus A.  
  
- Grup D. Obertura: 09.00 hores; tancament: 01.00  
Espectacles taurins.  
Sales de conferència.  
Museus i sales d'exposicions.  
Corrals de prova.  
Pistes de patinatge.  
Parcs d'atraccions.  
Parcs temàtics.  
Establiments de joc d'estratègies amb armes simulades.  
  
- Grup E. Obertura: 09.00 hores; tancament: 24.00 hores.  
Parcs aquàtics.  
Ludoteques.  
  
- Grup F. Obertura: 10.00 hores; tancament: 24.00 hores.  
Escoles taurines.  
Salons ciber i semblants.  
  
- Grup G. Obertura: 10.00 hores; tancament: 01.00 hores.  
Activitats recreatives (pistes de birles i billars).  
  
- Grup H. Obertura: 07.00 hores; tancament: 01.00 hores.  
Pavellons esportius.  
Camps d'esport i estadis.  
Piscines esportives.  
Piscines de recreació o polivalents.  
Altres instal·lacions esportives.  
Gimnasos. Com a excepció a aquest horari general, els gimnasos oberts a la pública concurrència, quan resulte acreditada la deguda insonorització del seu local d'acord amb la normativa sectorial en vigor, podran obrir a les 06.00 hores. Aquest horari podrà ser objecte de reducció d'acord amb allò que s'ha indicat en l'article 12 d'aquest decret en el supòsit d'incompliment de la normativa sobre contaminació acústica.  
  
  
- Grup I. Obertura: 17.00 hores; tancament: 07.30 hores.  
Sales de festa.  
Discoteques.  
Sales de ball.  
  
- Grup J. Obertura: 06.00 hores; tancament: 01.30 hores.  
Cibercafé.  
Restaurants.  
Café, bar.  
Cafeteries.  
  
- Grup K. Obertura: 08.00 hores; tancament: 03.00 hores.  
Restaurants, cafés, bars i cafeteries que es pogueren ubicar en establiments considerats com a botigues de conveniència d'acord amb la regulació actualment vigent.  
- Grup L. Obertura: 10.00 hores; tancament: 03.30 hores.  
Salons de banquets.  
  
- Grup M. Obertura: 09.00 hores; tancament: 22.00 hores.  
Zoològics.  
Aquaris.  
Safari park.  
  
- Grup N. Obertura: 09.00 hores; tancament: 02.30 hores.  
Sales polivalents.  
  
- Grup O. Obertura: 12.00 hores; tancament: 02.30 hores.  
Saló lounge.  
  
2. L'horari dels establiments que s'ubiquen en domini públic maritimoterrestre, inclòs el situat en zona portuària, les activitats del qual siguen les hostaleres i de restauració (epígraf 2.8 del catàleg), tindran un horari fixat entre les 10.00 del matí i les 03.00 de la matinada durant el període comprés entre l'1 de juny i el 15 d'octubre. La resta de l'any, l'horari d'obertura i tancament serà el general establit en l'apartat anterior. Se n'exceptuen aquells que compten amb llicència de saló de banquets l'horari dels quals serà l'establit amb caràcter general.  
  
La resta d'establiments situats en el dit lloc, atendrà l'horari general previst en l'apartat anterior d'acord amb la llicència corresponent.  
  
3. Els espectacles, establiments públics i activitats recreatives, inclosos en l'àmbit d'aplicació d'aquest decret, podran prolongar l'horari de tancament durant la Nit de Cap d'Any/Dia Cap d'Any en noranta minuts, sobre l'establit en l'apartat 1 d'aquest article.  
  
4. Els espectacles, establiments públics i activitats recreatives, inclosos en l'àmbit d'aplicació d'aquest decret, podran prolongar l'horari de tancament en seixanta minuts, sobre l'establit en l'apartat 1 d'aquest article, en les dates següents:  
- Dia 5 de gener, Nit de Reis.  
- Dia 8 d'octubre, vespra del Dia de la Comunitat Valenciana, 9 d'Octubre.  
- Dia 24 de desembre, Nit de Nadal.  
- Dia 31 d'octubre, vespra del dia 1 de novembre.  
  
Article 3. Obertura i inici  
1. L'antelació amb què els locals i establiments hauran d'estar oberts abans que comencen els espectacles públics, inclosos en el grup A de l'article 2.1 d'aquest decret serà, com a mínim, de quinze minuts i, com a màxim, de trenta minuts. Aquesta circumstància la donarà a conéixer l'organitzador de l'espectacle per mitjà dels cartells anunciadors.  
  
Els locals destinats als espectacles de café teatre, café concert i café cantant, quan realitzen actuacions en directe l'hora d'inici de les quals coincidisca amb la d'obertura general establida en el grup B de l'article 2.1 d'aquest decret, obriran les portes al públic amb una antelació respecte de l'inici de l'actuació de quinze minuts com a mínim i de trenta minuts com a màxim.  
2. Per a la celebració d'espectacles públics o activitats recreatives en establiments, recintes, instal·lacions o llocs oberts al públic, l'obertura d'aquests, segons l'aforament màxim autoritzat, es farà amb l'antelació suficient per a permetre l'accés ordenat del públic assistent. En tot cas, el temps mínim exigit entre l'obertura i l'inici de l'espectacle o l'activitat serà el següent:  
- De 15.000 a 35.000 persones d'aforament autoritzat, 2 hores.  
- De 35.000 a 75.000 persones d'aforament autoritzat, 3 hores.  
- Més de 75.000 persones d'aforament autoritzat, 4 hores.  
No obstant això, en els espectacles i les activitats que tinguen la consideració d'extraordinaris o aquells que siguen autoritzats pels ajuntaments d'acord amb allò que s'ha indicat en la normativa d'espectacles, quan s'esdevinguen en els indicats establiments, recintes, instal·lacions o llocs oberts al públic, la dita antelació s'ampliarà, com a mínim, en una hora més.  
Així mateix, en aquells espectacles o activitats en què per raons d'ordre públic es requerisca, el temps que hi haja entre l'hora d'obertura de l'establiment, instal·lacions o recintes i l'inici de l'espectacle o activitat, es podrà ampliar d'acord amb les necessitats concurrents.  
  
Article 4. Sessions destinades a menors d'edat  
Els locals que hagen obtingut autorització per a la celebració de sessions especials dirigides a menors d'edat podran iniciar l'activitat o l'espectacle a partir de les 17.00 hores. En tot cas, hauran de finalitzar abans de les 22.00 hores del mateix dia. Aquests establiments romandran tancats almenys durant una hora, des de la finalització de la sessió i el començament de les sessions ordinàries, si n'hi haguera.  
  
Article 5. Espectacles i activitats realitzats en ocasió de festes populars, en via pública o en espais oberts  
1. L'horari dels espectacles o activitats recreatives que conformen la programació de les festes populars (locals o patronals), indicades en l'apartat 4.3 del catàleg de l'annex de la Llei 14/2010 tindran l'horari que fixe l'ajuntament del municipi en el terme de la qual se celebren, ateses les circumstàncies concurrents. En aquest sentit, l'ajuntament haurà d'atendre allò que s'ha indicat en la regulació sobre contaminació acústica i, així mateix, ponderarà la fixació de l'horari d'inici i, sobretot, de finalització de l'esdeveniment amb el dret al benestar dels veïns, l'ordre públic i qualsevol altra circumstància que afecte el respecte de les persones i els béns.  
2. En idèntic sentit, correspondrà a l'ajuntament la determinació de l'horari dels espectacles i les activitats realitzats en la via pública o en espais oberts tenint en compte allò que s'ha assenyalat en l'apartat anterior. Quan per excepció, d'acord amb la normativa sectorial, corresponga a la Generalitat l'autorització d'aquests espectacles o activitats, aquesta procedirà a la fixació de l'horari d'inici i fi en les mateixes condicions.  
  
Article 6. Sales de bingo, casinos i salons de joc tipus B  
1. La determinació de l'horari d'obertura i tancament de les sales de bingo i dels casinos, així com les comunicacions als òrgans directius competents que se'n derive, es regirà per la normativa sectorial reguladora dels dits establiments.  
2. Els salons de joc, dedicats específicament a l'explotació de màquines de tipus B o recreatives amb premi tindran un horari comprés entre les 10.00 i les 03.00 hores de l'endemà. No obstant això, els divendres, dissabtes, diumenges, dies festius i vespres de dies festius, així com durant els mesos de juliol, agost i setembre, l'horari de tancament podrà ampliar-se fins a les 04.00 hores.  
  
Article 7. Establiments annexos a altres instal·lacions principals  
Els establiments previstos en el grup J de l'article 2.1, excepte els cibercafés, ubicats en instal·lacions en què es desenvolupe una altra activitat considerada com a principal i de les que siguen accessòries, podran tenir el mateix horari d'aquelles.  
S'entenen per tals els ubicats en carreteres, ports, aeroports, estacions d'autobusos, estacions de servei i semblants, mentre estiguen operatives les instal·lacions principals. No obstant això, queden exclosos els establiments situats en centres comercials o grans superfícies comercials o d'oci, i en aquest cas seran regits per l'horari general establit en aquest decret, sempre que estiguen compresos dins de l'horari d'obertura i tancament del centre comercial o d'oci en què s'ubiquen.  
  
  
Article 8. Bous al carrer  
L'horari de celebració de bous al carrer serà el que es determine, en cada cas, en la resolució d'autorització.  
  
Article 9. Concessió d'horari excepcional pels ajuntaments  
1. Amb caràcter excepcional, els ajuntaments, amb motiu de festes populars (locals o patronals) o per a dies festius puntuals podran, per a tot el seu terme municipal o per a zones concretes, autoritzar l'ampliació fins a una hora de l'horari general establit en aquest decret. En aquest marc, haurà d'atendre's al que establisquen les disposicions legals existents en matèria de contaminació ambiental i acústica.  
  
No tindran la consideració de festes populars ni es consideraran com a dies festius puntuals les festivitats de caràcter nacional o autonòmic de caràcter cívic o religiós. Per a aquest últim supòsit, no operarà l'ampliació prevista en aquest precepte.  
2. L'ampliació a l'horari general a què es refereix el paràgraf anterior afectarà bé tots els establiments, espectacles o activitats previstes en l'article 2 d'aquest decret, bé tots aquells previstos en un o en alguns dels grups d'aquest en el seu conjunt. Aquesta ampliació no serà aplicable a un o més establiments, espectacles o activitats individualment considerats.  
3. Les ampliacions previstes en aquest article hauran de ser comunicades a la direcció general competent en matèria d'espectacles, així com a les autoritats policials corresponents, dins dels quinze dies següents a la seua autorització i, en tot cas, abans que el dit horari excepcional s'aplique.  
En la comunicació esmentada, els ajuntaments delimitaran exactament i de manera motivada els dies en què s'aplicarà l'horari excepcional de l'apartat anterior.  
4. D'acord amb les prescripcions i els principis generals establits en aquest decret, correspondrà a les autoritats municipals la determinació dels horaris de començament i finalització de les revetles, els concerts i la resta d'espectacles que tinguen lloc en ocasió de festes populars.  
  
  
Article 10. Ampliació de l'horari general pels ajuntaments durant l'època estival  
1. Durant el període comprés entre el 16 de juny i el 17 de setembre de 2017, els ajuntaments de la Comunitat Valenciana podran prolongar l'horari general de finalització establit en l'article 2.1 d'aquest decret els divendres, dissabtes i vespres de dies festius per als grups següents:  
  
- Grup B: mitja hora fins a les 04.00 hores.  
- Grup J: una hora fins a les 02.30 hores.  
- Grup L: mitja hora fins a les 04.00 hores.  
L'exercici d'aquesta facultat haurà de ser motivada per l'ajuntament i la resolució corresponent serà comunicada a la direcció general competent en matèria d'espectacles, dins dels quinze dies següents a l'adopció.  
2. El que preveu aquest article quedarà sense efecte quan els ajuntaments concedisquen els horaris excepcionals regulats en l'article 9.1 d'aquest decret. En aquest cas, només regirà el que preveu l'horari excepcional esmentat sense que s'aplique l'ampliació de l'horari previst per a l'època estival.  
3. L'ampliació a què es refereix aquest article s'aplicarà a tots els establiments dels grups esmentats en a l'apartat 1 o als establiments d'algun o alguns dels dits grups. Aquesta ampliació no s'aplicarà a locals individualment considerats.  
  
Article 11. Incompatibilitat en l'ampliació d'horaris atorgats per la Generalitat  
Els establiments a què se'ls haja aplicat el règim d'ampliació horària per la Generalitat previst en el títol VIII del Reglament aprovat pel Decret 143/2015 no podran acollir-se a la prolongació de l'horari de tancament establit per als divendres, dissabtes i vespres de dies festius indicada en l'article 10 d'aquest decret.  
  
Article 12. Reducció d'horaris  
1. El procediment per a la reducció de l'horari general dels locals i establiments públics serà l'establit en el Reglament aprovat pel Decret 143/2015. S'iniciarà preferentment a instància dels ajuntaments i, a falta d'això, per part per la Direcció General de l'Agència de Seguretat i Resposta a les Emergències en els supòsits previstos per la normativa indicada.  
2. En la resolució per la qual s'acorde la reducció de l'horari, s'establirà també el seu termini de duració. Transcorregut el dit termini, el local estarà subjecte de nou a l'horari general que es fixa en el present decret.  
3. Els establiments a què se'ls haja aplicat el règim de reducció d'horaris previst en aquest article no podran acollir-se a la prolongació de l'horari de tancament establit per als divendres, dissabtes i vespres de dies festius indicada en l'article 10 d'aquest decret.  
  
Article 13. Horari d'espectacles o activitats declarats compatibles  
  
La resolució que declare la compatibilitat dels espectacles o les activitats que diferisquen quant a horari en locals la sol·licitud d'obertura dels quals en considerara dos o més, determinarà l'hora d'obertura i tancament de cada un d'acord amb les condicions sol·licitades per a la seua autorització.  
  
Article 14. Horari d'espectacles o activitats extraordinaris  
1. Els espectacles i les activitats recreatives que tinguen caràcter extraordinari quan no suposen un increment de risc segons el que preveuen els articles 7.1.d i 25.1 de la Llei 14/2010, hauran d'acabar, com a màxim, a l'hora de tancament de l'establiment d'acord amb allò que s'ha indicat en aquest decret.  
2. Els espectacles i les activitats recreatives que tinguen caràcter extraordinari quan impliquen un increment de risc segons el que preveuen els articles 7.1.d I 25.2 de la Llei 14/2010, tindran l'horari que determine la resolució emesa per l'òrgan competent per a la seua autorització. La indicació del dit horari estarà justificada pel tipus d'espectacle o activitat que se sol·licite, així com, si és el cas, per l'equivalència o analogia amb un espectacle o activitat catalogat en la normativa d'espectacles, i per la tipologia i/o característiques del recinte on s'hagen de realitzar. La resolució emesa haurà de ser motivada.  
  
  
Article 15. Horari d'espectacles i activitats realitzats en establiments amb llicència no prevista en la normativa d'espectacles  
Els espectacles o les activitats que es realitzen en establiments amb llicència no prevista en la normativa d'espectacles tindran l'horari que fixe l'ajuntament de la localitat on s'efectuen.  
La determinació de l'horari atendrà el tipus d'espectacle o activitat sol·licitat, la situació de l'establiment dins del terme municipal i la tipologia i/o característiques d'aquest.  
  
Article 16. Horari de les terrasses  
Les terrasses en via pública autoritzades als establiments, d'acord amb allò que s'ha indicat en l'article 21 de la Llei 14/2010, tindran un horari màxim delimitat per l'horari oficial d'obertura i tancament del local de què depenguen d'acord amb el que estableix l'article 2 d'aquest decret. La competència per a la determinació dels horaris de les dites terrasses correspondrà als respectius ajuntaments.  
  
Article 17. Horari dels establiments o recintes multiusos  
L'horari dels espectacles o les activitats que se celebren en els locals que tinguen la consideració d'establiment o recinte multiusos d'acord amb allò que s'ha indicat en l'article 281 del Reglament aprovat pel Decret 143/2015, s'ajustarà al que preveu l'article 2.1 d'aquest decret segons l'esdeveniment corresponent que es preste o realitze en cada cas.  
  
  
Article 18. Cartell horari  
1. Els locals compresos dins de l'àmbit d'aplicació de la Llei 14/2010 hauran de col·locar un cartell en lloc llegible i visible des de l'exterior en què s'indicarà l'horari d'obertura i tancament que realitzen. El dit horari haurà d'estar comprés, en tot cas, dins de l'establit amb caràcter general en l'article 2 d'aquest decret.  
2. En el cartell d'horari es faran constar, si és el cas, les modificacions que, per ampliació o reducció, s'hagen establit respecte a l'horari general de funcionament de l'establiment.  
3. Igualment, en el dit cartell, es farà constar l'horari en què es deixen de prestar algun dels serveis, en el cas que aquest siga diferent del d'obertura o tancament.  
4. El cartell indicat en aquest precepte haurà d'estar redactat en les dues llengües oficials de la Comunitat Valenciana.   
  
Article 19. Règim sancionador  
Les infraccions comeses per incompliment de la normativa prevista en aquest decret donaran lloc a responsabilitat d'acord amb el que preveu el títol IV de la Llei 14/2010.  
  
  
DISPOSICIÓ ADDICIONAL  
  
Única. Regla de no-despesa  
La implementació i el posterior desenvolupament d'aquest decret no podrà tenir cap incidència en la dotació de tots i cada un dels capítols de despesa assignats i, en tot cas, s'haurà d'atendre amb els mitjans personals i materials d'aquest.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 21/2016, de 22 de desembre, del president de la Generalitat, pel qual es regulen els horaris d'espectacles públics, activitats recreatives i establiments públics per a l'any 2016.  
  
Així mateix, queden derogades totes les disposicions del mateix rang o d'un rang inferior que s'oposen al que disposa aquest decret.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor el dia 1 de gener de 2017.   
  
València, 29 de desembre de 2016  
  
El president de la Generalitat,  
XIMO PUIG I FERRER


Còpia Permalink ELI